**Alandala**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E iunie şi străzile sunt goale,

Aleile din parc surâd pustii

Păstreaz-o urmă mică de sandale...

Urcând spre Bastion, te-aştept să vii

La miezul nopţii să-ţi deschizi petala

Şi-n umbra ei să mă scufund tăcut

Că inima-mi aleargă alandala

Când mă gândesc la ultimul sărut

Ce-l mai păstrez ascuns în colivia

Ţesută-atent din floarea unui tei.

Azi sunt flămând, mi-e sete, Poezia

Aş vrea să mi-o oferi... O gură... Vrei?

- Când vara se aseamănă c-o rugă

Spusă-n genunchi, eu încă te aştept,

Ţin strâns căuşul palmei să nu fugă

Această clipă, poate că-i nedrept

Că timpul tot aş vrea să-l fur deodată,

Creând confuzii. Umbrele-n amurg,

La masă savurând o ciocolată,

Să le disting din nou... Bătrânul burg

Să fie martor unic, enigmatic,

Noi să ne pierdem urma-ntr-un poem...

Vrei să rămâi în trupul meu ostatic,

Şi binecuvântare, şi blestem?

Ioan Grigoraș Liliana Trif